Tshwane-metro kap Eskom oor ‘agterstallige skuld’Randall Williams (Foto: DA) Die Tshwane-metro het in Desember 2021 sy skuld aan Eskom betaal en die R635 miljoen wat volgens die kragvoorsiener uitstaande is, maak deel uit van die metro se huidige rekening. Randall Williams, burgemeester van die Tshwane-metro, het gesê hy het met kommer kennis geneem van Eskom se verklaring oor die metro se skuld, veral ná die “goeie gesprekke” Dinsdag. Volgens Williams het die metro einde Desember sy Eskom-rekeninge ten volle betaal en skuld die metro Eskom R635 miljoen vir sy lopende rekening wat hy ten volle beoog om te betaal, ŉ verbintenis wat Dinsdag aan Eskom gemaak is. “Die algehele skuld wat aan Eskom verskuldig is, staan tans op R43,8 miljard. Dié bedrag sluit byvoorbeeld byna R4 miljard in wat deur die Emfuleni-munisipaliteit geskuld word en wat al baie jare terug strek, saam met verskeie ander munisipaliteite oor die hele land. “Ons verstaan ons verantwoordelikheid om ons skuld te betaal. Dit is egter belangrik dat ons daarop wys dat ons agterstallige skuld by Eskom minder as 15 dae oud is. Die Tshwane-metro vind dit kommerwekkend dat Eskom ŉ hele persverklaring skryf waarin die Stad se lopende rekening uitgesonder word.” (Argieffoto) Die metro verstaan die belangrikheid om skuld in te vorder, sê Williams. “Die Stad word byvoorbeeld R1,2 miljard geskuld in elektrisiteitsrekeninge deur ŉ groot aantal nasionale staatsdepartemente wat hier in Tshwane gesetel is. Dié gebrek aan betaling dra dikwels by tot ons finansiële uitdagings en dwing ons om kredietbeheermaatreëls in te stel.” Eskom het vroeër gesê die metro se betalings was die afgelope ses maande onreëlmatig en dra by tot die algehele skuld van R43,8 miljard aan Eskom. “Ons het oor die afgelope paar maande met die stad vergader oor dié onreëlmatige betalings en die nadelige uitwerking wat dit op Eskom het om die ligte aan te hou,” het Daphne Mokwena, ŉ bestuurder by Eskom, gesê. “Die agterstallige skuld het negatief bygedra tot die likiditeit, finansiële prestasie en volhoubaarheid van die organisasie, waar Eskom moet leen om aan sy finansiële verpligtinge te voldoen.”